b'\n_START_ARTICLE_\nAlenka \xc5\xa0elih\n_START_SECTION_\n\xc5\xbdivljenjepis\n_START_PARAGRAPH_\nRodila se je v zavedni slovenski dru\xc5\xbeini Rosina, o\xc4\x8de Igor Rosina, ded Franjo Rosina, brat Andrej Rosina._NEWLINE_Maturirala je leta 1952 na mariborski klasi\xc4\x8dni gimnaziji. Po gimnaziji se je vpisala na Pravno fakuleteto v Ljubljani, kjer je diplomirala leta 1957 in nato leta 1963 tudi doktorirala._NEWLINE_V letih 1958 in 1959 je najprej delala kot sodna pripravnica, nato pa kot sodnica na okrajnem sodi\xc5\xa1\xc4\x8du. Od oktobra 1959 pa vse do leta 1973 je bila nato zaposlena na In\xc5\xa1titutu za kriminologijo pri Pravni fakulteti Univerze v Ljubljani._NEWLINE_Med letoma 1973 in 2001 je bila zaposlena na Pravni fakulteti v Ljubljani, kjer je predavala na dodiplomskem in podiplomskem \xc5\xa1tudiju in bila nazadnje redna profesorica za kazensko pravo in kriminologijo. Med letoma 1985 in 1987 je bila tudi dekanica Pravne fakultete, med letoma 1987 in 1989 pa prorektorica Univerze v Ljubljani. Leta 1990 je kot Fullbrightov gostujo\xc4\x8di profesor predavala na Pravni fakulteti Univerze Wisconsina-Madison, ZDA. Nato je bila med letoma 1993 in 2004 direktorica In\xc5\xa1tituta za kriminologijo pri Pravni fakulteti v Ljubljani, po koncu te funkcije pa je do leta 2011 delala kot raziskovalka na tem in\xc5\xa1titutu. Med letoma 1994 in 1998 je bila hkrati \xc4\x8dlanica in predsednica Znanstvenega kriminolo\xc5\xa1kega sveta pri Odboru za probleme kriminalitete Sveta Evrope. Decembra 2010 je bila izvoljena za predsednico Komisije za eti\xc4\x8dna vpra\xc5\xa1anja Univerze v Ljubljani._NEWLINE_Za izredno \xc4\x8dlanico Slovenske akademije znanosti in umetnosti je bila Alenka \xc5\xa0elih izvoljena leta 1997, za redno pa leta 2003. Med letoma 2005 in 2008 je bila podpredsednica Akademije, od leta 2008 pa je \xc4\x8dlanica predsedstva SAZU in od leta 2009 tudi \xc4\x8dlanica izvr\xc5\xa1nega odbora. Leta 2011 je bila izvoljena za \xc4\x8dlanico Academia Europaea.\n_START_SECTION_\nBibliografija\n_START_PARAGRAPH_\nNjena osnovna podro\xc4\x8dja dela so bila in so kazensko pravo, kriminologija, \xc4\x8dlovekove pravice, pravice mladoletnikov, otrokove pravice, predvsem v zadnjih desetih letih pa specifi\xc4\x8dno podro\xc4\x8dje pravic oseb z motnjami v du\xc5\xa1evnem razvoju._NEWLINE_Rezultate svojega raziskovalnega dela je Alenka \xc5\xa0elih objavljala v doma\xc4\x8dem in tujem znanstvenem in strokovnem tisku. Njena bibliografija obsega ve\xc4\x8d kot 400 bibliografskih enot.'